**დანართი #2**

**„კრიზისულ მდგომარეობაში მყოფი ბავშვიანი ოჯახების გადაუდებელი დახმარების“ ქვეპროგრამის ფარგლებში, ვაჩერის გაცემის, აღრიცხვის, ანგარიშგებისა და ანაზღაურების წესი**

**მუხლი 1. ზოგადი დებულებანი**

ეს წესი განსაზღვრავს გურჯაანის მუნიციპალიტეტის 2024 წლის ბიუჯეტით გათვალისწინებული „კრიზისულ მდგომარეობაში მყოფი ბავშვიანი ოჯახების გადაუდებელი დახმარების“ (პროგრამული კოდი 06 02 05) ქვეპროგრამის ფარგლებში კრიზისულ მდგომარეობაში მყოფი ბავშვიანი ოჯახების გადაუდებელი დახმარების პროცედურებს.

**მუხლი 2. ქვეპროგრამის მოსარგებლენი და ქვეპროგრამით გათვალისწინებული მომსახურების მოცულობა**

1. ქვეპროგრამის მოსარგებლეა გურჯაანის მუნიციპალიტეტში რეგისტრრირებული პირველადი საჭიროების მქონე ბავშვიანი ოჯახი, რომელიც შეფასებულია მწვავე კრიზისული მდგომარეობით მულტიდისციპლინური გუნდის მიერ, გურჯაანის მუნიციპალიტეტის საკრებულოს 2023 წლის 22 დეკემბრის #31 დადგენილების „გურჯაანის მუნიციპალიტეტის მოსახლეობის მინიმალური სოციალური დახმარების პროგრამის დამტკიცების შესახებ“ დანართი #1 - ით გათვალისწინებული კრიტერიუმების შესაბამისად;
2. მუნიციპალიტეტი, კრიზისულ მდგომარეობაში მყოფ მოწყვლად ბავშვებსა და მათ ოჯახებს, უზრუნველყოფს, საკვები პროდუქტებით, ჰიგიენისა და თავის მოვლის საშუალებებით, სასწავლო ნივთებით, საყოფაცხოვრებო ტექნიკითა და ნივთებით. ერთ ოჯახზე მიწოდებული საქონლის ღირებულების ასანაზღაურებლად გამოიყენება მატერიალიზებული ვაუჩერი.

**მუხლი 3. დაფინანსების მეთოდოლოგია და დაფინანსების წყარო**

1. ქვეპროგრამით გათვალისწინებული საქონელი ფინანსდება მატერიალიზებული ვაუჩერის საშუალებით, ფაქტობრივი ხარჯის მიხედვით, მაგრამ არაუმეტეს **200** ლარის საკვები პროდუქტების, ჰიგიენისა და თავის მოვლის საშუალებების, სასწავლო ნივთების, **700** ლარის საყოფაცხოვრებო ნივთების და **1200** ლარის საყოფაცხოვრებო ტექნიკის შემთხვევაში;
2. ქვეპროგრამის ფარგლებში, მომსახურების ერთეულს წარმოადგენს, მოწყვლადი ბავშვებისა და მათი ოჯახების, საკვები პროდუქტებით, ჰიგიენისათვის საჭირო ნივთებით, სასწავლო ნივთებით, საყოფაცხოვრებო ნივთებითა და საყოფაცხოვრებო ტექნიკით მხარდაჭერა;
3. „კრიზისულ მდგომარეობაში მყოფი ბავშვიანი ოჯახების გადაუდებელი დახმარების“ ქვეპროგრამის დაფინანსება განხორციელდება გურჯაანის მუნიციპალიტეტის 2024 წლის ბიუჯეტით გათვალისწინებული ასიგნებების ფარგლებში;

**მუხლი 4. ქვეპროგრამის განხორციელების მექანიზმი**

1. ღონისძიების განმახორციელებელია გურჯაანის მუნიციპალიტეტის მერიის ჯანმრთელობის დაცვისა და სოციალური მომსახურების სამსახური;
2. ქვეპროგრამის განსახორციელებლად, მიმწოდებელთა შერჩევის მიზნით, გურჯაანის მუნიციპალიტეტი, მერიის ადმინისტრაციული სამსახურის საზოგადოებასთან ურთიერთობის განყოფილების ჩართულობით, გურჯაანის მუნიციპალიტეტის ოფიციალურ ვებ. გვერდსა <https://gurjaani.gov.ge/> და მერიის ფეისბუქის ოფიციალურ გვერდზე აქვეყნებს ამ ბრძანების დანართი 1-ით დამტკიცებულ ინფორმაციას;
3. ქვეპროგრამის მოსარგებლეებისათვის მომსახურების მიმწოდებელია პირი, რომელიც აკმაყოფილებს ამ წესით განსაზღვრულ მოთხოვნებს, ეთანხმება ქვეპროგრამის განმახორციელებლის მიერ დამტკიცებულ სარეგისტრაციო განაცხადში გათვალისწინებული ვაუჩერის პირობებს, წერილობით, დადგენილი წესით დაუდასტურებს ქვეპროგრამის განმახორციელებელს ქვეპროგრამაში მონაწილეობის სურვილს, რომელიც შერჩეული იქნება მუნიციპალიტეტის მიერ;
4. ქვეპროგრამის განხორციელების ფარგლებში, გურჯაანის მუნიციპალიტეტი, სპეციალურად გამოვლენილ მიმწოდებელ დაწესებულებებთან (შემდგომში გამნაღდებლებთან), დებს ხელშეკრულებას, შესაბამისი კატეგორიის საქონლით უზრუნველყოფის თაობაზე;
5. ვაუჩერის მიმღებს, დოკუმენტის განაღდება შეუძლია, ამ მუხლის მე-3 პუნქტის საფუძველზე, საამისოდ სპეციალურად გამოვლენილ მიმწოდებლებთან, რომელთა შესახებ ინფორმაციაც ვაუჩერზე არის დატანილი;
6. ვაუჩერის მიმღებს, შეუძლია მიმწოდებლისგან მიიღოს მხოლოდ ის საქონელი, რომლებიც იმავე ვაუჩერზე არის დატანილი.

**მუხლი 5. კონტროლის მექანიზმი**

1. ვაუჩერის განაღდებას მეთვალყურეობს, გურჯაანის მუნიციპალიტეტის მერიის, ჯანმრთელობის დაცვისა და სოციალური მომსახურების სამსახურის, ბავშვის უფლებათა დაცვის განყოფილების სოციალური მუშაკი, რომელიც ამოწმებს განაღდებული საქონლის სახეობას, რაოდენობას, მოცულობას, ფორმასა და ღირებულებას. მხარეებს შორის დადებული შეთანხმების ფარგლებში, საქონლის განსაზღვრული სხვა ტექნიკური მახასიათებლების შესაბამისობის შესახებ პასუხისმგებლობა ეკისრება მიმწოდებელს;
2. გამნაღდებლის მოთხოვნის შემთხვევაში, ამ მუხლის პირველი პუნქტით განსაზღვრულ პირს, უფლება აქვს, ხელმოწერით დაამოწმოს განაღდებული ვაუჩერის „ბ“ ნაწილის ასლი.

**მუხლი 6. ვაუჩერის გაცემისა და ანაზღაურების წესი**

1. ქვეპროგრამის ფარგლებში, ჯანმრთელობის დაცვისა და სოციალური მომსახურების სამსახურის, ბავშვის უფლებათა დაცვის განყოფილება, განყოფილების უფლებამოსილი თანამშრომლებისგან დაკომპლექტებული ინტერდისციპლინური გუნდის დასკვნისა და ბავშვის მშობელთან/კანონიერ წარმომადგენელთან წერილობით დადებული ინდივიდუალური მხარდაჭერისა და გაძლიერების გეგმის საფუძველზე, შესაბამის პირზე, ავსებს ვაუჩერის „ა“ და „ბ“ ნაწილებს, რომლის გაცემასა და მიღებას ხელმოწერით ადასტურებენ ჯანმრთელობის დაცვისა და სოციალური მომსახურების სამსახურის უფროსი და ვაუჩერის მიმღები პირი, რომელიც მოწმდება მერიის სველი ბეჭდით;
2. დადასტურებული ვაუჩერის „ბ“ ნაწილი გადაეცემა მის მიმღებს გასანაღდებლად;
3. გამნაღდებელი ვალდებულია, ვაუჩერის მფლობელს მოსთხოვოს პირადობის დამადასტურებელი დოკუმენტი, მისი იდენტიფიცირების მიზნით;
4. გამნაღდებელი ვალდებულია, ვაუჩერის „ბ“ ნაწილის მე-2 გვერდზე, საამისოდ გათვალისწინებულ გრაფაში (გარდა საყოფაცხოვრებო ტექნიკისა და ნივთების ვაუჩერისა, როდესაც წინასწარ განყოფილების მიერ მითითებული არის გასანაღდებელი საქონლის სახეობა, რაოდენობა ღირებულება) მიუთითოს განაღდებული საქონლის სახეობა, მოცულობა და ღირებულება, დაადასტუროს იგი ხელმოწერითა და ბეჭდით (არსებობის შემთხვევაში);
5. გამნაღდებელი ვალდებულია, განაღდებული ვაუჩერის „ბ“ ნაწილის დედანი წარმოადგინოს გურჯაანის მუნიციპალიტეტის მერიაში თავად, ან/და განაღდებისთანავე გადასცეს იგი მე-5 მუხლის პირველი პუნქტით განსაზღვრულ სოციალურ მუშაკს;
6. განაღდებული ვაუჩერის „ბ“ ნაწილის, სოციალური მუშაკისათვის გადაცემის შემთხვევაში, გამნაღდებელს, უფლება აქვს, დაიტოვოს დოკუმენტის ასლი და მე-5 მუხლის მე-2 პუნქტის შესაბამისად, მოითხოვოს მისი ხელმოწერით დადასტურება;
7. განაღდებული ვაუჩერი ანაზღაურდება, ვაუჩერის „ბ“ ნაწილისა და გამნაღდებელი ორგანიზაციის მიერ, საქართველოს კანონმდებლობით გათვალისწინებული, საამისოდ სპეციალურად გამოწერილი, საგადასახადო დოკუმენტაციის საფუძველზე, მათი წარმოდგენიდან **30 კალენდარული დღის** ვადაში;